Къэбэрдей-Балъкъэрым къыIэрыхьащ реанимобилыщIэхэр
Урысейм Промышленностымрэ сатумкIэ и министерствэм, КъБР-м Узыншагъэр хъумэнымкIэ и министерствэм, Къэбэрдей-Балъкъэрым къэхъукъащIэ къызэрымыкIуэхэм деж цIыхухэр къегъэлынымкIэ, медицинэ дэIэпыкъуэгъу псынщIэмкIэ и центрым, апхуэдэуи автомобиль заводхэм зэращIылIа зэгурыIуэныгъэхэм япкъ иткIэ Къэбэрдей-Балъкъэр Республикэм мы махуэхэм къыIэрыхьащ «С» классым хиубыдэ медицинэ дэIэпыкъуэгъу псынщIэу (реанимобилу) 11. Абыхэм ящыщу 3-р «ГАЗель Next», 8-р «Форд Транзит» жыхуаIэхэм хуэдэщ.
Автомобилхэр зыхуей медицинэ оборудованэ псомкIи къызэгъэпэщащ. Абыхэм ярытщ ИВЛ аппаратхэри, лъым кислороду, газу хэтыр зыхуэдизыр къызэрапщытэ Iэмэпсымэхэри, сымаджэм дэIэпыкъуэгъу псынщIэ игъуэтын папщIэ къагъэсэбэп нэгъуэщIхэри, коронавирус узыфэр зыпкърытхэм зэреIэзэхэри.
Реанимобиль псори иратащ Къэбэрдей-Балъкъэрым къэхъукъащIэ къызэрымыкIуэхэм деж цIыхухэр къегъэлынымкIэ, медицинэ дэIэпыкъуэгъу псынщIэмкIэ и центрым, сыту жыпIэмэ ахэрщ зэгъэбыдылIар дэIэпыкъуэгъу псынщIэм и реанимацэ гупхэр.
ДэIэпыкъуэгъу псынщIэм и щIыналъэ къудамэхэм папщIэ «В» классым хыхьэ автомобилхэр мыгувэу къаIэрыхьэну поплъэ.
КъБР-м и Iэтащхьэмрэ
Правительствэмрэ я пресс-IуэхущIапIэ.
